
МОТИВИ КЪМ ПРОЕКТ ЗА ИЗМЕНЕНИЕ НА НАРЕДБАТА ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКИ ИМОТИ И ВЕЩИ


Причини, които налагат приемането на предложения Проект:
С решение по т.1 от Протокол №13/28.06.2016 г. Общински съвет – Бургас е приел Наредба за реда за придобиване, управление и разпореждане с общински имоти и вещи. Съгласно разпоредбата на чл.63, ал.3 от Наредбата кандидати или свързани с тях лица, които имат непогасени публични и/или частни общински вземания за данъци, такси и др., включително и неизплатени задължения по договори с Общината, нямат право да кандидатстват по процедури по тази Наредба до пълното изплащане на задълженията си към Общината. А с текста на чл.86, ал.1, т.2 от Наредбата не се допуска до участие в публично оповестен конкурс по тази глава: лице, което има неизпълнени парични или други задължения към Община Бургас.  С протест от 02.11.2017 г. Окръжна прокуратура – Бургас счита, че горепосочените разпоредби са незаконосъобразни и противоречат на чл.2, ал.2, чл.3, ал.3 и чл.4, ал.1, ал.2 и ал.3 от Закона за ограничаване на административното регулиране и административния контрол върху стопанската дейност. Мотивите на прокуратурата са, че с поставянето на изисквания гражданинът или свързаните с него лица да е заплатил всички свои задължения към общината е въведено ограничение на кръга от лицата, които могат да кандидатстват за участие в търг или конкурс. Прокуратурата счита, че по този начин се облагодетелстват едни заявители напр., тези, които са без задължения към общината, дори и само защото не живеят на територията й. 
Считам, че протестът е основателен и обоснован, поради което е необходимо да се направи изменение на цитираните по-горе норми от Наредбата за реда за придобиване, управление и разпореждане с общински имоти и вещи.

Цели, които се поставят с предложения Проект и очаквани резултати:
Пълно съответствие с действащото национално законодателство. 
Достигане на по-голяма яснота, коректност и справедливост.

Финансови и други средства, необходими за прилагане на новата уредба:
За предлаганите промени не са необходими финансови средства.

 Анализ за съответствие с правото на Европейския съюз.
Настоящите изменения на Наредбата за реда за придобиване, управление и разпореждане с общински имоти и вещи са в пълно съответствие с европейското  законодателство, спазвайки в пълнота разпоредбите и целите на националното и местно законодателство.

[bookmark: _GoBack]На основание чл. 26, ал. 4 от Закона за нормативните актове на заинтересованите лица се предоставя 14-дневен срок, считано от 06.11.2017 г. за предложения и становища по настоящия проект на Наредба за изменение на Наредбата за реда за придобиване, управление и разпореждане с общински имоти и вещи,   предвид кратките срокове за разглеждане на протеста в открито съдебно заседание от Административен съд – Бургас. 




